Anexa nr.15

**Principalele activități**

**ale autorităților/instituțiilor bugetare la elaborarea proiectelor de buget pe anul 2023 și a estimărilor 2024-2025 în modulul BPS**

Fluxul activităților la etapa inițială de elaborare a proiectelor bugetelor locale în modulul BPS (modul de elaborare a bugetului), din punct de vedere cronologic și al organizării procesului, este următorul:

***Pentru bugetele locale de nivelul întîi și al doilea***

* *Direcția finanțe (GFD)* parametrizează cu atenție Ciclul Bugetar (CB) lansat de Ministerul Finanțelor *„Ciclul de planificare bugetară 2023-2025”.* La deschiderea cărții de identitate se completează „Datele generale”, precum denumirea ciclului bugetar, descrierea ciclului și tipul ciclului „Regular”. La capitolul “Componente” , precum venituri, categorii de cheltuieli și transferuri nu se va bifa. La capitolul „Limite”, în cazul cînd APL de nivelul al doilea decide să elaboreze proiectul bugetului local cu limite, atunci se va bifa respectiv structura limitei – la F3, în alt caz, se va bifa fără limite. Se alege limba română, unitatea de măsură – mii lei și se face clic pe butonul salvare, după care se activează butonul lansare a ciclului bugetar în Platforma “Web”. După lansarea ciclului bugetar 2023-2025, aplicația automat propagă datele acestuia pentru autoritățile bugetare din cadrul UAT de nivelul al doilea și pentru UAT de nivelul întîi.

***Repetat atenționăm: propunerile de buget să fie introduse în ”mii lei”, și în niciun caz în ”lei”.***

* După crearea ciclului bugetar Administratorul de buget (Org 1 de ambele nivele) din meniul General ”Selectează coloane bugete istorice” cu ajutorul butonului „Alege” va selecta succesiv anii 2020-2021 (executat) și anul 2022 aprobat, pentru ca sistemul informațional automat să afișeze indicatorii pentru anii menționați.

***Pentru bugetele locale de nivelul al doilea***

* *Autoritatea bugetară (Org1*), pentru fiecare subprogram care urmează a fi utilizat la elaborarea proiectului de buget, completează partea nefinanciară: scop, obiective și descriere narativă, întocmește lista indicatorilor de performanță, care ulterior va fi utilizată de către instituțiile bugetare pentru completarea valorilor acestora, ca parte a propunerii de buget. Tot în cadrul acestei activități, Org1 completează valoarea indicatorilor de rezultat, care vor fi disponibili instituțiilor din subordine doar pentru informare. Această activitate, din punct de vedere al rolului în SIMF, nu este disponibilă autorităților bugetare intermediare (Org1i) subordonate Org1, motiv din care urmează a fi realizată exclusiv de către Org1;
* *Autoritatea bugetară (Org1, Org1i)* stabilește limitele de resurse și cheltuieli pentru fiecare autoritate/instituție bugetară subordonată, în conformitate cu structura definită (în cazul parametrizării ciclului bugetar cu limite):

1) la resurse: proprii și generale (generale se completează automat de SIMF);

2) la cheltuieli: recurente și investiții.

* *Instituția bugetară (Org2),* în conformitate cu limitele stabilite și cu lista indicatorilor de performanță predefinită de către autoritatea ierarhic superioară, completează propunerea de buget, care cuprinde partea financiară și la partea nefinanciară completează doar valorile indicatorilor de eficiență și de produs din lista respectivă, de rezultat fiind atașați doar pentru vizualizare. După finalizare, transmite propunerea de buget la autoritatea ierarhic superioară ;

***Atenționăm: Limitele stabilite de către Org1 (Org1i) autorităților/instituțiilor bugetare din subordine nu pot fi depășite.***

* *Instituția bugetară (Org2) de tip ”Acțiuni generale”,* estimează cadrul de resurse și completează propunerea de buget la resurse (venituri, active financiare, creanțe) și la cheltuieli pentru subprogramele de tipul respectiv (AG) (ex: transferuri, fondul de rezervă, rambursarea datoriilor);
* *Autoritatea ierarhic superioară (Org1i, Org1)* examinează propunerile de buget transmise de instituțiile din subordine și, în funcție de rezultatul examinării, aprobă sau respinge propunerea de buget care nu întrunește cerințele stabilite instituției bugetare respective (metodologice, de performanță, tehnice etc.). După corectare, instituția bugetară vizată retransmite propunerea de buget autorității ierarhic superioare. Din moment ce toate propunerile de buget sunt conforme cerințelor, Org1 (Org1i) efectuează aprobarea acestora, care cuprinde atît partea financiară, cît și nefinanciară;
* După aprobare, *autoritatea ierarhic superioară (Org1 și/sau Org1i)* agreghează propunerile de buget ale instituțiilor din subordine. Declanșînd funcționalitatea dată, sistemul (SIMF) adună toate propunerile de buget ***transmise și aprobate*** ale instituțiilor din subordine, într-o singură propunere de buget pe care autoritatea ierarhic superioară o va utiliza la formularea propriei sale propuneri de buget. Agregarea propunerilor de buget ale instituțiilor din subordine cuprinde ambele parți ale acestora: partea financiară și partea nefinanciară – indicatorii de performanță;
* *Autoritatea bugetară și/sau autoritatea intermediară (Org1, Org1i)*, în baza agregării propunerilor de buget ale instituțiilor din subordine (transmise și aprobate), elaborează propria propunere de buget. În acest sens, se ajustează valorile agregate ale propunerii de buget atît în partea ce ține de resurse și cheltuieli, cît și performanța subprogramelor – indicatorii de performanță. Autoritatea bugetară Org1 *v*erifică și asigură balanța bugetului, după care îl aprobă;
* *Direcția finanțe (GFD)* aprobă propunerilor parvenite de la autoritățile bugetare (Org1 din cadrul raionului/municipiului/UTA Găgăuzia) pe fiecare buget local, după care analizează veniturile și cheltuielile acestuia, elaborează propria versiune (după caz, poate modifica proiectul bugetului local). După verificarea echilibrului bugetului aprobă proiectul bugetului consolidat local (raionului, municipiului, UAT Găgăuzia). În SIMF se păstrează toate versiunile a proiectelor de buget. După *aprobarea bugetului consolidat local* acest proiect devine accesibil pentru Ministerul Finanțelor și *se blochează pentru GFD*.

***Pentru bugetele locale de nivelul întîi***

* *Autoritatea bugetară (Org1*), pentru fiecare subprogram care urmează a fi utilizat la elaborarea proiectului de buget, completează informația referitoare la: scop, obiective și descriere narativă, întocmește lista indicatorilor de performanță, care ulterior va fi utilizată de către instituțiile bugetare pentru completarea valorilor acestora și completează valoarea indicatorilor de rezultat, care vor fi disponibili instituțiilor din subordine doar pentru informare;
* *Instituția bugetară (Org2),* completează propunerea de buget, care cuprinde partea financiară și partea nefinanciară (completează valorile indicatorilor de eficiență și produs din lista creată de Org1). La finalizare, prin accesarea butonului ” finalizează propunerea de buget” aceasta se transmite la Org1;
* *Instituția bugetară (Org2) de tip ”Acțiuni generale”,* estimează cadrul de resurse și completează propunerea de buget la resurse (venituri, active financiare, creanțe) și la cheltuieli pentru subprogramele de tipul respectiv (AG);
* *Autoritatea bugetară (Org1)* examinează propunerile de buget transmise de instituțiile din subordine, aprobă sau respinge propunerea de buget care nu întrunește cerințele stabilite instituției bugetare respective (metodologice, de performanță, tehnice etc.). După corectare, instituția bugetară vizată (Org2) retransmite propunerea de buget la Org1. Din moment ce toate propunerile de buget sunt conforme cerințelor, Org1 efectuează aprobarea acestora, care cuprinde atît partea financiară, cît și nefinanciară;
* *Autoritatea bugetară (Org1)*, în baza agregării propunerilor de buget ale instituțiilor din subordine (transmise și aprobate), elaborează propria propunere de buget. În acest sens, se ajustează valorile agregate ale propunerii de buget atît în partea ce ține de resurse și cheltuieli, cît și performanța subprogramelor – indicatorii de performanță. Autoritatea bugetară Org1 *v*erifică și asigură balanța bugetului, și finalizează propunerea sa de buget prin accesarea butonului ”finalizează propunerea de buget”. După *finalizare acest proiect* devine accesibil pentru GFD și *se blochează pentru ORG1*.

Fiecare autoritate/instituție bugetară (Org1, Org1i, Org2, GFD) va imprima propunerea/proiectul de buget din meniul ”rapoarte” sau direct din ecranul de lucru accesînd butonul ”imprimantă”.

La crearea listei indicatorilor de performanță (IP) de către (Org1), la selectarea tipului IP de produs se va bifa “cantitativ”, iar pentru tipurile de IP de eficiență și de rezultat se va bifa „calitativ”.

La crearea liniilor bugetare la partea de venituri pentru transferurile de la bugetul de stat la bugetele locale ca Org1, APL de ambele nivele, vor completa în secțiunea “***expeditor”*** *codul* ***(0799), Org1 “Acțiuni generale” MF.***

Proiectele investiționale finanțate de către donatorii externi trebuie să fie balansate obligatoriu. Respectiv, la partea de cheltuieli, la codul activității speciale P3 (70XXX), se va reflecta doar suma finanțată de donatorii externi, iar contribuția APL la proiectele respective se va reflecta la partea de cheltuieli la activitatea separată 000436 ”Contribuția APL pentru implementarea proiectelor finanțate de către donatorii externi”.